****

**Vedtægter for Taarbæk Tennis Klub**

Vedtaget på klubbens ekstraordinære generalforsamling den 22. marts 2017

**Navn, hjemsted, tilhørsforhold og formål**

**§ 1.** Klubbens navn er Taarbæk Tennis Klub (TTK).

*Stk. 2.* Klubben har hjemsted i Lyngby-Taarbæk Kommune og er beliggende på Taarbæk Strand­vej 37, 2930 Klampenborg.

*Stk. 3.* Klubbens hjemmeside er [www.ttk.dk](http://www.ttk.dk)

*Stk. 4.* Klubben er medlem af Sjællands Tennis Union (SLTU) under Dansk Tennis Forbund (DTF).

**§ 2.** Klubbens formål er at give medlemmerne mulighed for at dyrke tennis på motions- og konkurrenceplan, fremme interessen for tennisspillet, skabe rammer for socialt samvær med udspring i den fælles interesse for tennissporten og udvikle medlemmernes lyst til at engagere sig og tage medansvar i klubben, uanset alder.

**Medlemskab**

**§ 3.** Anmodning om indmeldelse indgives til et bestyrelsesmedlem eller via klubbens hjemme­side.

*Stk. 2.* Som medlemmer optages aktive juniorer indtil det fyldte 18. år, aktive ungseniorer i alderen 18-25 år og aktive seniorer såvel som passive medlemmer, herunder passive støtte­med­lemmer.

*Stk. 3.* Bestyrelsen kan om fornødent begrænse adgangen til at blive aktivt medlem af klubben. Bestyrelsen træffer i så fald beslutning om, hvilke anmodninger om indmeldelse, der kan imødekommes.

*Stk. 4.* Under forudsætning af rettidig kontingentbetaling og rettidig betaling af eventuelle andre, særskilt fastsatte betalinger giver medlemskab aktive medlemmer ret til at spille, herunder træne, på klubbens tennisbaner i udendørssæsonen og på de tennisbaner, som klubben råder over i indendørssæsonen, samt alle medlemmer ret til at benytte klubbens faciliteter. Retten skal udøves i overensstemmelse med klubbens reglement herfor.

**Kommunikation**

**§ 4.** Al skriftlig kommunikation mellem klubbens bestyrelse og administration og medlemmerne foregår elektronisk via e-mail og klubbens hjemmeside.

**Kontingenter, indskud og takster**

**§ 5.** Forslag til årskontingenter og indskud samt takster for juniortræning, leje af vinterbaner og boldmaskine og for gæstespil stilles af bestyrelsen i forbindelse med indkaldelsen til den ordinære generalforsamling i det pågældende år og fastsættes af den ordinære generalforsamling. Livstidskontingent svarer til årskontingentet for aktive seniorer multipliceret med faktor 15.

*Stk. 2.* I tilfælde, hvor et eller flere af de i stk. 1 nævnte kontingenter, indskud og takster ikke vedtages af den ordinære generalforsamling, opretholdes de pågældende kontingenter, indskud eller takster, som senest har været gældende.

*Stk. 3.* Årskontingent for den kommende tennissæson betales hvert år inden 15. april.

*Stk. 4.* Indskud kræves af nye medlemmer og af støttemedlemmer ved overgang til aktivt seniormedlemskab. Indskud kan ikke opkræves ved støttemedlemskab, ved over­gang til passivt medlemskab, eller hvis et passivt medlem ønsker at genoptage sit aktive medlemskab.

*Stk. 5.* Bestyrelsen kan ved særlige lejligheder beslutte at reducere indskuddet for seniorer.

**Udmeldelse, udelukkelse, karantæne og eksklusion**

**§ 6.** Udmeldelse kan ske ved skriftlig meddelelse til et bestyrelsesmedlem eller via klubbens hjemmeside. Udmeldelse giver ikke adgang til forholdsmæssig refusion af kontingentbetaling eller tilbagebetaling af indskud.

**§ 7.** Et medlem, som ikke betaler sit kontingent senest 3 uger efter påmindelse om mang­lende rettidig betaling, udelukkes som medlem af klubben. Bestyrelsen kan fravige dette i særlige tilfælde.

**§ 8.** Bestyrelsen kan, hvis man efter forudgående høring af et medlem finder anledning dertil, fratage den pågældendes ret til at spille på klubbens tennisbaner i indtil 6 måneder (karantæne). Meddelelsen til den pågældende om bestyrelsens beslutning skal være ledsaget af en skriftlig begrundelse.

**§ 9.** Bestyrelsen kan, hvis man efter forudgående høring af et medlem finder anledning dertil, ekskludere den pågældende fra medlemskab af klubben. Meddelelsen til den pågældende om bestyrelsens beslutning skal være ledsaget af en skriftlig begrundelse.

*Stk. 2.* Vedkommende medlem kan forlange, at bestyrelsens afgørelse om eksklusion med til­hørende begrundelse forelægges for førstkommende generalforsamling til endelig afgørelse. Fore­læggelse for generalforsamlingen har ikke opsættende virkning for bestyrelsens beslutning. Vedkom­mende medlem har adgang til på generalforsamlingen at begrunde sit krav om forelæggelse.

**Generalforsamling**

**§ 10.** Generalforsamlingen er klubbens øverste myndighed.

*Stk. 2.* Generalforsamlinger kan ikke afholdes med mindre end to ugers mellemrum.

*Stk. 3.* Skriftlig indkaldelse til generalforsamling sker via e-mail til medlemmerne og samtidig bekendtgørelse på klubbens hjemmeside.

*Stk. 4.* Alle medlemmer har ret til at deltage i generalforsamlingen og til at fremføre deres synspunkter.

*Stk. 5.* Alle aktive medlemmer, der ved generalforsamlingen er fyldt 16 år, har stemmeret.  For­ældre og værger har én stemme for hvert aktivt medlem under 16 år. Et stemmeberettiget medlem kan skriftligt afgive fuldmagt til at stemme for sig på generalforsamlingen til et andet, tilstede­værende stemmeberettiget medlem. Ingen kan som fuldmægtig repræsentere mere end ét andet medlem.

*Stk. 6.* Den af generalforsamlingen valgte dirigent skal drage omsorg for, at antallet af til­stede­værende stemmeberettigede medlemmer og skriftlige fuldmagter optælles og meddeles general­forsam­lingen, inden afstemning.

*Stk. 7.* Alle afstemninger afgøres af de tilstedeværende stemme­berettigede ved håndsoprækning, medmindre skriftlig afstemning forlanges af mindst fem tilstedeværende, stemmeberettigede medlemmer.

*Stk. 8.* Bortset fra forslag til vedtægtsændringer, jf. § 21, og forslag til opløsning af klubben eller forandring af klubbens formål, jf. § 22, kræves der til vedtagelse af et forslag alene simpelt flertal blandt de tilstedeværende stemme­berettigede medlemmer.

**§ 11.** Ordinær generalforsamling afholdes hvert år i første halvdel af marts måned og indkaldes skriftligt af bestyrelsen med mindst 2 ugers varsel.

*Stk. 2.* Dagsordenen skal mindst indeholde følgende punkter:

1. Valg af dirigent
2. Formanden aflægger beretning
3. Kassereren aflægger det reviderede årsregnskab til godkendelse og årets budget til orientering, jf. §§ 18-19
4. Behandling af forslag fra bestyrelsen
5. Behandling af forslag fra medlemmer, jf. stk. 3
6. Fastsættelse af kontingenter og indskud m.v., jf. § 5
7. Valg af bestyrelse og suppleanter, jf. § 13
8. Valg af revisor og revisorsuppleant, jf. § 20
9. Eventuelt.

*Stk. 3.* Forslag fra medlemmer til behandling på årets ordinære generalforsamling skal være indsendt til formanden inden udgangen af januar måned.

Stk. 4. Den ordinære generalforsamling kan på forslag af bestyrelsen udnævne æresmedlemmer af klubben.

**§ 12.** Ekstraordinær generalforsamling afholdes, når bestyrelsen finder det fornødent, eller hvis mindst en tiendedel af de stemmeberettigede medlemmer indsender skriftlig begæring derom til formanden med angivelse af motiveret dagsorden.

*Stk. 2.* Ekstraordinær generalforsamling efter skriftlig begæring indkaldes skriftligt af bestyrelsen senest 5 dage efter modtagelse af begæringen.

*Stk. 3.* Ekstraordinær generalforsamling afholdes tidligst 14 dage og senest 30 dage efter ind­kaldel­sen.

**Bestyrelse**

**§ 13.** Bestyrelsen skal bestå af en formand, en kasserer, mindst 3 og højst 7 andre bestyrelses­medlemmer samt en 1. og en 2. suppleant, der alle vælges for to år ad gangen af den ordinære generalforsamling. Et forslag til valg af disse forelægges af bestyrelsen i forbindelse med indkaldelsen til generalforsamlingen.

*Stk. 2.* Formanden, 3 bestyrelsesmedlemmer og 1. suppleant er på valg i de ulige årstal. Kassereren, de øvrige bestyrelsesmedlemmer og 2. suppleant er på valg i de lige årstal. Bestyrelsesmedlemmer, herunder formand og kasserer, og suppleanter kan genvælges.

*Stk. 3.* Fratræder formanden, kassereren, et bestyrelsesmedlem eller en suppleant udenfor de i stk. 1 og 2 nævnte terminer vælges en ny for resten af dennes valgperiode ved næste general­forsamling.

*Stk. 4.* Hvis antallet af bestyrelsesmedlemmer, herunder formand og kasserer, på grund af fratræden uden for de i § 13, stk. 1 og 2 nævnte terminer, og efter indtræden af suppleanter, bliver mindre end 3, indkalder bestyrelsen til ekstra­ordinær generalforsamling med henblik på valg af nye medlemmer og suppleanter for resten af disses valgperioder.

*Stk. 5.* Et bestyrelsesmedlem kan ikke samtidig være ansat i klubben.

**§ 14.** Bestyrelsen forestår den daglige ledelse af klubben, administrerer klubbens midler, ansætter og afskediger klubbens medarbejdere og repræsenterer klubben udadtil.

**§15.** Formanden leder bestyrelsens arbejde og indkalder til bestyrelsesmøde så ofte, det findes fornødent, eller når mindst to bestyrelsesmedlemmer udtrykker ønske derom. Bestyrelsen er beslutningsdygtig, når et flertal af medlemmerne, herunder formanden, er til stede. Bestyrelsen træffer beslutning med simpel stemmeflerhed. I tilfælde af stemmelighed er formandens stemme udslagsgivende. Bestyrelsen udarbejder og opbevarer skriftligt referat af sine beslutninger.

**§ 16.** Bestyrelsen fastsætter et reglement for benyttelse af klubbens tennisbaner, herunder regler om gæstespil, samt for benyttelse af klubbens øvrige faciliteter, herunder leje af klubhus.

**Tegningsret**

**§ 17.** Klubben tegnes af 2 bestyrelsesmedlemmer, hvoraf mindst det ene medlem skal være formanden eller kassereren.

**Regnskab, budget og revision**

**§ 18.** Klubbens regnskabsår er kalenderåret.

**§ 19.** Kassereren forelægger det senest afsluttede, reviderede årsregnskab til godkendelse på den ordinære generalforsamling i det følgende år.

*Stk. 2.* I forbindelse hermed forelægger kassereren et budget for det igangværende år til orientering.

**§ 20.** På den ordinære generalforsamling vælges for et år ad gangen revisor og revisorsuppleant, der begge kan genvælges.

*Stk. 2.* Årsregnskabet, der skal indeholde såvel driftsregnskab som status, skal forud for den ordinære generalforsamling være regnskabsmæssigt revideret af den af generalforsamlingen det foregående år valgte revisor.

*Stk. 3.* Årsregnskabet skal af bestyrelsen tilstilles revisor senest 1 måned før den ordinære generalforsamling. Bestyrelsen skal give revisor de oplysninger, som denne anser for nødvendige for revisionen. Efter revisionen skal revisor påtegne årsregnskabet.

**Vedtægtsændring**

**§ 21.** Beslutning om vedtægtsændring træffes af generalforsamlingen. Til vedtagelse kræves, at to tredjedele af de afgivne stemmer er for ændringen.

**Opløsning eller ændring af formål**

**§ 22.** Beslutning om klubbens opløsning eller forandring af klubbens formål, jf. § 2, kan kun træffes på en i dette øjemed særligt indkaldt generalforsamling.

*Stk. 2.* Vedtagelse af forslag herom kræver, at halvdelen af klubbens stemmeberettigede medlemmer er mødt, og at mindst fire femtedele af disse stemmer for forslaget.

*Stk. 3.* Hvis der ikke er mødt det krævede antal stemmeberettigede medlemmer, sammenkaldes til en ny generalforsamling, hvor vedtagelse kan ske med det nævnte kvalificerede flertal uden hensyn til de mødendes antal.

*Stk. 4.* I tilfælde af opløsning overgår klubbens ejendele og formue til Fællesrepræsentationen af Idrætsforeninger i Lyngby-Taarbæk Kommune (FIL).

**Ikrafttræden**

**§ 23.** Vedtægterne træder i kraft straks efter vedtagelsen.

**§ 24.** Samtidig ophæves klubbens love, vedtaget på den ekstraordinære generalforsamling den 29. april 1990, som ændret den 10. april 1996 og den 23. marts 2010.